সংশোধন করে বার্ষিক উন্নয়ন কর্মসূচি (এডিপি)-এর আকার ছোট করার পরও চলতি অর্থবছরের ১১ মাসে মাত্র ৬২ শতাংশ বাস্তবায়ন হয়েছে, যা গত পাঁচ বছরের মধ্যে সর্বনিম্ন। তারপরও পরিকল্পনামন্ত্রী আ হ ম মুস্তফা কামাল আশা করছেন অর্থবছর শেষে এই বাস্তবায়ন হার ৯০ শতাংশে উন্নীত হবে। গতকাল রাজধানীর এনইসি সম্মেলন কক্ষে মিট দ্য প্রেস অনুষ্ঠানে এডিপির বাস্তবায়ন অগ্রগতি প্রতিবেদন প্রকাশ করেন পরিকল্পনামন্ত্রী আ হ ম মুস্তফা কামাল। তিনি বলেন, আমরা শতাংশের দিক দিয়ে পিছিয়ে থাকলেও অঙ্কের দিক থেকে এগিয়ে আছি। অন্যান্য বছরগুলোতেও যে হারে উন্নয়নে অর্থ ব্যয় হতো এ বছর তার চেয়ে কম হবে না।